32011D0890
L 344/48
SLUŽBENI LIST EUROPSKE UNIJE
PROVEDBENA ODLUKA KOMISIJE
od 22. prosinca 2011.
o utvrđivanju pravila za uspostavljanje, upravljanje i funkcioniranje mreže nacionalnih tijela odgovornih za e-zdravstvo
(2011/890/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2011/24/EU Europskog parlamenta i Vijeća od 9. ožujka 2011. o primjeni prava pacijenata u prekograničnoj zdravstvenoj skrbi (1), a posebno njezin članak 14. stavak 3.,
budući da:
(1)
Člankom 14. Direktive 2011/24/EU Uniji je dodijeljena obveza da pruži potporu i olakša suradnju i razmjenu informacija među državama članicama koje rade u okviru dobrovoljne mreže koja povezuje nacionalna tijela odgovorna za e-zdravstvo, a koja su imenovale države članice („mreža e-zdravstva”).
(2)
U skladu s člankom 14. stavkom 3. Direktive 2011/24/EU Komisija ima obvezu usvojiti pravila potrebna za uspostavljanje, upravljanje i transparentno funkcioniranje mreže e-zdravstva.
(3)
S obzirom na to da je sudjelovanje u mreži e-zdravstva dobrovoljno, države članice trebaju se moći pridružiti u svakom trenutku. U organizacijske svrhe, države članice koje žele sudjelovati trebale bi o svojoj namjeri unaprijed obavijestiti Komisiju.
(4)
Obrada osobnih podataka predstavnika država članica, stručnjaka i promatrača koji sudjeluju u mreži trebala bi se odvijati u skladu s Direktivom 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom protoku takvih podataka (2) i Direktivom 2002/58/EZ Europskog parlamenta i Vijeća od 12. srpnja 2002. o obradi osobnih podataka i zaštiti privatnosti u području elektroničkih komunikacija (Direktiva o privatnosti i elektroničkim komunikacijama) (3).
(5)
U svojim zaključcima iz 2009. o sigurnoj i efikasnoj zdravstvenoj skrbi putem e-zdravstva Vijeće je pozvalo na usklađivanje e-zdravstva sa zdravstvenim strategijama i potrebama na razini Unije i nacionalnim razinama putem izravnog angažmana nacionalnih zdravstvenih tijela. Da bi se to postiglo, u svojim je zaključcima Vijeće pozvalo i na uspostavu mehanizma upravljanja na visokoj razini nakon čega su Zajednička akcija (4) i Tematska mreža pokrenute u okviru programa Zdravlje (5) odnosno Programa potpore politici IKT za program Konkurentnost i inovacije (6) (dalje u tekstu „Zajednička akcija” i „Tematska mreža”). Kako bi se osigurala koordinacija, usklađenost i dosljednost rada na e-zdravstvu na razini Unije i izbjeglo udvostručavanje posla, primjereno je u okviru mreže e-zdravstva osigurati nastavak rada gore spomenutog mehanizma upravljanja na visokoj razini, u mjeri u kojoj je taj rad spojiv s ciljevima koji su za mrežu postavljeni člankom 14. stavkom 2. Direktive 2011/24/EU, i povezati Zajedničku akciju i Tematsku mrežu u mrežu e-zdravstva.
(6)
Mjere predviđene ovom Odlukom u skladu su s mišljenjem Odbora osnovanog člankom 16. Direktive 2011/24/EU,
DONIJELA JE OVU ODLUKU:
Članak 1.
Predmet
Ovom Odlukom utvrđuju se pravila potrebna za uspostavljanje, upravljanje i funkcioniranje mreže nacionalnih tijela odgovornih za e-zdravstvo, kako je predviđeno člankom 14. stavkom 1. Direktive 2011/24/EU.
Članak 2.
Zadaća
1. Mreža e-zdravstva ostvaruje ciljeve koji su joj dodijeljeni člankom 14. stavkom 2. Direktive 2011/24/EU.
2. Pri ostvarivanju tih ciljeva mreža e-zdravstva djeluje u bliskoj suradnji sa Zajedničkom akcijom i Tematskom mrežom i oslanja se na rezultate ostvarene u okviru tih dviju aktivnosti.
Članak 3.
Članstvo - imenovanje
1. Članovi su tijela država članica odgovorna za e-zdravstvo koja imenuju države članice koje sudjeluju u mreži e-zdravstva.
2. Države članice koje žele sudjelovati u mreži e-zdravstva o svojoj namjeri u pisanom obliku obavješćuju Komisiju kao i nacionalno tijelo odgovorno za e-zdravstvo koje su imenovale u skladu s člankom 14. stavkom 1. Direktive 2011/24/EU.
3. Svako nacionalno tijelo odgovorno za e-zdravstvo imenuje jednog predstavnika i jednog zamjenika u mrežu e-zdravstva i te informacije dostavlja Komisiji.
4. Imena tijela država članica mogu se objaviti u Registru stručnih skupina Komisije i drugih sličnih subjekata („Registar”).
5. Osobni podaci predstavnika država članica, stručnjaka i promatrača koji sudjeluju u radu mreže prikupljaju se, obrađuju i objavljuju u skladu s direktivama 95/46/EZ i 2002/58/EZ.
Članak 4.
Odnos između mreže e-zdravstva i Komisije
1. Komisija se može savjetovati s mrežom e-zdravstva o svakom pitanju u vezi s e-zdravstvom u Uniji, a posebno ako je to potrebno kako bi se osigurale smjernice za Zajedničku akciju i Tematsku mrežu.
2. Svaki član mreže e-zdravstva može uputiti Komisiju da se o konkretnom pitanju savjetuje s mrežom e-zdravstva.
Članak 5.
Poslovnik
Mreža e-zdravstva običnom većinom svojih članova donosi svoj poslovnik na prijedlog službi Komisije, nakon savjetovanja s državama članicama koje sudjeluju u mreži.
Članak 6.
Funkcioniranje
1. Mreža e-zdravstva može osnovati podskupine za preispitivanje konkretnih pitanja na temelju opisa posla koji sama definira. Takve se podskupine raspuštaju čim ispune svoj mandat.
2. Mreža e-zdravstva usvaja višegodišnji program rada i instrument evaluacije provedbe tog programa.
3. Članice mreže e-zdravstva i njihovi predstavnici, kao i pozvani stručnjaci i promatrači, ispunjavaju obveze čuvanja profesionalne tajne utvrđene člankom 339. Ugovora i njegovim provedbenim pravilima kao i pravilima Komisije o sigurnosti u pogledu zaštite klasificiranih podataka EU-a, utvrđenima u Prilogu Odluci Komisije 2001/844/EZ, EZUČ, Euratom od 29. studenoga 2001. o izmjeni njezina unutarnjeg Poslovnika (7). Ako oni ne bi ispunjavali te obveze, predsjednik mreže e-zdravstva može poduzeti sve primjerene mjere.
Članak 7.
Tajništvo mreže e-zdravstva
1. Komisija osigurava tajničke usluge za mrežu e-zdravstva.
2. Sastancima mreže e-zdravstva i njezinih podskupina mogu prisustvovati i drugi zainteresirani dužnosnici Komisije.
3. Komisija objavljuje relevantne informacije o aktivnostima koje izvršava mreža e-zdravstva bilo da ih uključuje u Registar ili poveznicom u Registru na specijaliziranu internetsku stranicu.
Članak 8.
Troškovi sastanaka
1. Sudionici u aktivnostima mreže e-zdravstva od Komisije ne primaju naknadu za svoje usluge.
2. Putne troškove i troškove boravka sudionika u aktivnostima mreže e-zdravstva Komisija nadoknađuje u skladu s odredbama na snazi u okviru Komisije.
Ti se troškovi nadoknađuju u granicama raspoloživih odobrenih sredstava dodijeljenih u okviru godišnjeg postupka raspodjele sredstava.
Članak 9.
Stupanje na snagu
Ova Odluka stupa na snagu sljedećeg dana od dana objave u Službenom listu Europske unije.
Sastavljeno u Bruxellesu 22. prosinca 2011.